Humanistiske motivasjonsteorier
Det humanistiske perspektivet ser forbi det belønningsøkende i mennesket, og mener vi har medfødte og/eller ervervede egenskaper som bidrar til motivasjon. Tanker, følelser og oppfatninger av miljøet rundt oss er eksempler på faktorer som kan gi motivasjon. I dette perspektivet er begrepet “behov” sentralt. Det er behovene våre som er motivasjonen bak det vi gjør (Imsen, 2014, s.302). Styrken og intensiteten i behovene varierer fra person til person. Behovet for å prestere, oppmerksomhetsbehovet og behovet for spenning er eksempler på behov som “alle” har i varierende grad. Disse behovene kan komme fra både følelser (det indre) og fra ytre stimulans (Imsen 2014, s.303).
Maslows hierarkiske behovsteori er en kjent og sentral teori i dette perspektivet. Denne teorien bygger på fem grunnleggende behov. Disse skal sees på i sammenheng med hverandre, og viser til at vi alltid vil og søker mer. Dersom et behov er dekket, vil et nytt dukke opp (Imsen, 2014, s.304). I følge Imsen er denne teorien best egnet til å forstå elevers ulike tilnærmingsmåter til skolen. Behov som å høre til, bli sett og hørt og føle at de er verdt noe, er noe som ligger latent i elevene og noe læreren kan “bruke” for å skape og øke motivasjon. Behovene skal imøtekommes, og ikke skapes (Imsen, 2014, s.313).
Kilder
Imsen, Gunn (2014). Elevenes verden – Innføring i pedagogisk psykologi (5. utg.). Oslo: Universitetsforlaget
Bidragsytere
Tekst bygger på sammendrag skrevet av prosjektgruppe 10, Herrera med flere.